ΓΡΑΠΤΗ ΕΡΩΤΗΣΗ E-0324/99

υποβολή: Ernesto Caccavale (UPE) προς την Επιτροπή

(23 Φεβρουαρίου 1999)

Θέμα: Παράνομη απευθείας ανάθεση ιπποδρομιακού συστήματος στην Ιταλία

Στην Ιταλία, όσον αφορά την ανάθεση, για την τρέχουσα περίοδο, του ιπποδρομιακού στοιχήματος, το Προεδρικό Διάταγμα αριθ. 169 της 8ης Απριλίου 1998 προβλέπει ότι το Υπουργείο Δημοσίας Οικονομίας, σε συνεννόηση με το Υπουργείο Γεωργίας, έχει την ευθύνη ανάθεσης των εν λόγω αδειών εκμεταλλεύσεως σε φυσικά πρόσωπα και εταιρείες, μέσω διαγωνισμού που διοργανώνεται σύμφωνα με την κοινοτική νομοθεσία. Το εν λόγω διάταγμα προβλέπει, εξάλλου, ότι τα ως άνω υπουργεία δημοσιεύουν, το αργότερο έως τις 31 Δεκεμβρίου κάθε χρόνου, το χρονοδιάγραμμα των αδειών εκμεταλλεύσεως για τις οποίες θα πραγματοποιηθεί διαγωνισμός το προσεχές έτος. Το άρθρο 25 του ίδιου διατάγματος παρατείνει ρητώς μέχρι τις 31.12.1998 τις άδειες εκμεταλλεύσεως που σήμερα κατέχει η U.N.I.R.E. (Εθνική Ένωση Ανάπτυξης των Ιπποειδών) για την πραγματοποίηση των στοιχημάτων μέχρι την ημερομηνία έναρξης της ισχύος του κανονισμού και μεταθέτει την προθεσμία για τις 31.12.1999, σε περίπτωση κατά την οποία δεν καταστεί δυνατή η περάτωση του εν λόγω διαγωνισμού έως τις 31.12.1998. Το Υπουργείο Δημοσίας Οικονομίας δεν έχει μέχρι σήμερα μεριμνήσει για τη δημοσίευση του χρονοδιαγράμματος των αδειών εκμετάλλευσης ούτε έχει ακόμη διοργανώσει το σχετικό διαγωνισμό σύμφωνα με τις ευρωπαϊκές διατάξεις. Αντιθέτως, διαιωνίζει τις σημερινές "παρατάσεις". Κατά συνέπεια, και σύμφωνα με το νόμο που αναθέτει την αποκλειστικότητα της διαχείρισης του ιπποδρομιακού στοιχήματος, η ΕΕΑΙ κατέχει σήμερα δεσπόζουσα θέση στην εθνική αγορά και τούτο επιπροσθέτως της μορφής του φορέα δημοσίου δικαίου που αποσκοπεί στη στήριξη των επιχειρήσεων που εκτρέφουν άλογα, την οποία διαθέτει.

Θα μπορούσε, κατά συνέπεια, η Επιτροπή να διευκρινίσει:

- η εν λόγω ενέργεια θα μπορούσε μήπως να χαρακτηρισθεί ως ανάθεση σύμβασης εργοληψίας υπηρεσιών, εμπίπτοντας έτσι στα πλαίσια της εφαρμογής της οδηγίας 92/50/ΕΟΚ(1) ή αντιπροσωπεύει εκχώρηση αδείας παροχής υπηρεσιών, εμπίπτοντας έτσι στην εφαρμογή των γενικότερων διατάξεων της Συνθήκης ΕΟΚ,

- δεν θεωρεί άραγε ότι η προσωρινή κατακύρωση, στα πλαίσια της καθυστέρησης της προκήρυξης του ευρωπαϊκού διαγωνισμού, έχει ως αποτέλεσμα να ευνοούνται οι μονοπωλιακές εταιρείες στοιχημάτων που ήδη υπάρχουν και λειτουργούν στην αγορά, κατά παράβαση των ευρωπαϊκών κανόνων για τον ελεύθερο ανταγωνισμό;

- σκοπεύει άραγε να παρέμβει προκειμένου να καθορισθεί μία συγκεκριμένη ημερομηνία για τη δημοσίευση της προκήρυξης των ευρωπαϊκών διαγωνισμών που αφορούν την ίδρυση νέων γραφείων για τα στοιχήματα, με βάση τους ευρωπαϊκούς κανόνες για τον ανταγωνισμό και ισότητα συνθηκών ανάμεσα στους οικονομικούς παράγοντες που ασκούν δραστηριότητα στον εν λόγω τομέα;

Απάντηση του κ. Monti εξ ονόματος της Επιτροπής

(19 Απριλίου 1999)

Οι πληροφορίες που υπέβαλε ο αξιότιμος βουλευτής δεν επιτρέπουν στην Επιτροπή να εξακριβώσει κατά πόσο η ανάθεση της υπηρεσίας διαχείρισης ιπποδρομιακών στοιχημάτων, που προβλέπεται από το ιταλικό προεδρικό διάταγμα στο οποίο γίνεται αναφορά, μπορεί να χαρακτηρισθεί ως δημόσια σύμβαση ή ως εκχώρηση αδείας παροχής υπηρεσιών στο πλαίσιο του κοινοτικού δικαίου και κατά συνέπεια, δεν είναι σε θέση να αποφανθεί εάν ισχύουν στην περίπτωση αυτή οι διατάξεις της οδηγίας 92/50/ΕΟΚ ή οι γενικές αρχές της συνθήκης ΕΚ. Η διαπίστωση αυτή εξαρτάται, πράγματι, από μια σειρά παράγοντες, όπως είναι, κυρίως, η μορφή αμοιβής των εταιρειών διαχείρισης καθώς και το μέγεθος του κινδύνου που αναλαμβάνουν.

Η Επιτροπή, επομένως, θεωρεί σκόπιμο να συγκεντρώσει πληροφορίες από τις ιταλικές αρχές και για το σκοπό αυτό προτίθεται να τους αποστείλει σχετική επιστολή το συντομότερο δυνατό. Στην περίπτωση κατά την οποία η Επιτροπή διαπιστώσει παραβίαση του κοινοτικού δικαίου, θα εξετάσει τη δυνατότητα κίνησης διαδικασίας επί παραλείψει κατά την έννοια του άρθρου 169 της συνθήκης ΕΚ.

Η Επιτροπή, όμως, είναι σε θέση να δώσει απάντηση στο δεύτερο ερώτημα του αξιότιμου βουλευτή. Το γεγονός ότι ένας οργανισμός όπως η UNIRE (Εθνική νωση Ανάπτυξης των Ιπποειδών) αποτελεί προσωρινά το μοναδικό δικαιούχο μιας εκχώρησης άδειας παροχής υπηρεσιών, δε συνιστά παράβαση των κοινοτικών κανόνων για τον ελεύθερο ανταγωνισμό.

(1) ΕΕ L 209 της 24.7.1992, σελ. 1.